พี่น้องชาวไทยมุสลิมร่วมกันละหมาดอีดในวันอีฎิ้ลอัดฮา
เมื่อวันที่ 22 ส.ค. ผู้สื่อข่าวรายงานว่า วันนี้ พี่น้องชาวไทยมุสลิมในหลายพื้นที่ร่วมกันประกอบพิธีละหมาดอีด เนื่องในโอกาสวันอีฎิ้ลอัดฮา ประจำปีฮิจเราะห์ศักราช 1439 หรือ วันฮารีรายอ หรือ อีดใหญ่ของพี่น้องชาวไทยมุสลิมทั่วประเทศ และพี่น้องมุสลิมทั่วโลก เช่นเดียวกับที่มัสยิดท่าอิฐ หมู่ 10 ต.ท่าอิฐ อ.ปากเกร็ด จ.นนทบุรี บรรดาชาวไทยมุสลิม ทั้งหญิงชาย และเด็ก กว่า 5,000 คน เดินทางมาร่วมกันประกอบพิธีละหมาดอีด ซึ่งทางคณะกรรมการมัสยิดท่าอิฐ นายปรีดา เชื้อผู้ดี ที่ปรึกษาจุฬาราชมนตรีและนายก อบต.ท่าอิฐ อิหม่ามมุญาฮิด ลาตีฟี และชุมชนมุสลิมใน ต.ท่าอิฐ จัดขึ้น,ทั้งนี้ การละหมาดวันตรุษอีฎิ้ลอัดฮานี้ ถือเป็นศาสนกิจที่สำคัญที่สุด ซึ่งมุสลิมทุกเพศทุกวัยจะต้องไปร่วมกันละหมาดที่มัสยิดใกล้บ้าน โดยหลังพิธีละหมาดได้ร่วมรับฟังคุตบะห์ (ฟังธรรมเทศนา) โต๊ะอิหม่าม จากนั้น จะมีการแสดงความยินดีและขออภัยต่อกันในสิ่งที่ได้ล่วงละเมิด ทั้งโดยตั้งใจหรือไม่ตั้งใจก็ตาม และมีการบริจาคทานให้กับเด็ก คนชรา หรือผู้ยากไร้ พร้อมทั้งออกไปเยี่ยมเยียนซึ่งกันและกัน,ในวันนี้ชาวมุสลิมทั้งหญิง ชายและเด็กๆ จะสวมใส่เสื้อผ้าใหม่ เพื่อต้อนรับวันตรุษอีฎิ้ลอัดฮา และที่สำคัญในวันอีดิลอัฎฮา คือ การเชือดสัตว์พลีทาน (กุรบ่าน) ซึ่งชาวไทยมุสลิมถือว่าการทำกุรบ่าน จะได้เข้าใกล้ต่ออัลลอห์ด้วยการเชือดสัตว์พลีต่อพระองค์ สำหรับสัตว์ที่นำมาใช้ฆ่า เพื่อทำทาน ในพิธี ก็จะมี วัว ควาย แพะ หรือแกะ โดยชาวบ้านส่วนใหญ่ในพื้นที่จะนิยมเชือดวัวเพราะวัว 1 ตัว สามารถแบ่งได้หลายส่วนและสามารถทำทานได้ทั้งครอบครัว ส่วนเนื้อสัตว์ที่ถูกฆ่าแล้วจะนำไปขายไม่ได้นอกจากทำอาหารเลี้ยงกันเท่านั้น.
พี่น้องชาวไทยมุสลิมร่วมกันละหมาดอีดในวันอีฎิ้ลอัดฮา ประจำปีฮิจเราะห์ศักราช 1439 เช่นเดียวกับที่มัสยิดท่าอิฐ ต.ท่าอิฐ อ.ปากเกร็ด จ.นนทบุรี 
มุสลิม,ชาวไทยมุสลิม,ละหมาด,วันอีฎิลอัดฮา,อิหม่าม,ข่าวทั่วไป